KLASA: UP/I-034-02/24-01/51

URBROJ: 711-02-01/02-2024-9

Zagreb, 04. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo-Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Lukše Novaka, OIB:** **…………..**, **člana Uprave-direktora trgovačkog društva Zračna luka Split d.o.o.**, pokrenutom po službenoj dužnosti na radnom sastanku 03. srpnja 2024.g. pod KLASA: UP/I-034-02/24-01/51, na 61. sjednici održanoj 04. listopada 2024., donosi sljedeću

**ODLUKU**

1. **Obveznik Lukša Novak, član Uprave-direktor trgovačkog društva Hrvatska Lutrija d.o.o., istovremenim primanjem plaće i dodatne naknade za obnašanje dužnosti koja se sastoji u primanju jubilarne nagrade u iznosu od 398,17 eura u listopadu 2017.g., božićnice u iznosu od 331,81 eura u prosincu 2017.g., u iznosu 331,81 eura u prosincu 2018.g., u iznosu 331,81 eura u prosincu 2019.g., u iznosu 398,17 eura u prosincu 2020.g. i u iznosu 398,17 eura u prosincu 2021.g., regresa u iznosu od 595,67 eura u ožujku 2021.g., nagrade za radne rezultate u iznosu od 663,61 eura u prosincu 2019.g., u iznosu od 663,61 eura u studenom 2020.g. i iznosu od 663,61 eura u prosincu 2021.g., uplata u dobrovoljno mirovinsko osiguranje (III. stup) u pojedinačnom iznosu od 398,17 eura uplaćene u srpnju i studenom 2017.g., srpnju i studenom 2018.g., srpnju i studenom 2019.g, kolovozu i studenom 2020.g, kolovozu i studenom 2021.g. i srpnju 2022.g., premije životnog osiguranja u iznosu 2.460,68 eura u siječnju 2019.g., iznosu od 2.466,64 eura u siječnju 2020.g., iznosu od 2,501,58 eura u siječnju 2021.g. i iznosu od 2.496,52 eura u siječnju 2022.g. počinio je povredu odredbe članka 7. točke d) ZSSI-a.**
2. **Za povredu ZSSI-a, opisanu pod točkom I. ove izreke, obvezniku Lukši Novaku se izriče novčana kazna u iznosu od 1.000,00 eura.**
3. **Nalaže se obvezniku da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB OBVEZNIKA-03451.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je dana 07. svibnja 2024.g. protiv obveznika Lukše Novaka na temelju vlastitih saznanja otvorilo predmet vezano za moguće primanje dodatnih naknada uz plaću za obnašanje dužnosti člana Uprave-direktora trgovačkog društva Zračna luka Split d.o.o.

Povjerenstvo je uvidom u Registar obveznika, koji ustrojava, utvrdilo da je obveznik dužnost člana Uprave- direktora trgovačkog društva Zračna luka Split d.o.o., u smislu ovog Zakona, započeo obnašati 20. ožujka 2017.g. te istu obnaša do danas. S obzirom na navedeno, a sukladno članku 3. stavku 1. točki 39. ZSSI-a, u obvezi je postupati sukladno odredbama ZSSI-a kao obveznik u smislu istoga Zakona.

Povjerenstvo je od trgovačkog društva Zračna luka Split d.o.o. zatražilo podatke jesu li obvezniku od 2017.g. nadalje uz plaću za obnašanje dužnosti isplaćivane i dodatne naknade u vidu božićnice, uskrsnice, regresa, dara za dijete, bonusa za ostvarene rezultate, jubilarne nagrade, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonova kao i ostalih neoporezivih nagrada koje ne predstavljaju plaću niti naknadu putnih i drugih troškova za obnašanje javne dužnosti. Isto tako, a ukoliko su se navedene naknade isplaćivale zatražena je dostava podatka o datumu i iznosu isplate za svaku pojedinu naknadu kao i pravni temelj za isplatu istih.

Trgovačko društvo Zračna luka Split d.o.o. odgovorilo je na traženje Povjerenstva navodeći da su obvezniku uz plaću isplaćene i sljedeće dodatne naknade: jubilarna nagrada u iznosu od 398,17 eura isplaćena 13. listopada 2017.g., božićnica isplaćena 15.prosinca 2017. (331,81 euro), 14.prosinca 2018. (331,81 euro), 13.prosinca 2019. (331,81 euro), 11.prosinca 2020. (398,17 eura) i 17. prosinca 2021. (398,17 eura), regres u iznosu od 595,67 eura isplaćen 19. ožujka 2021.g., nagrada za radne rezultate isplaćena 21. prosinca 2018.g., 22. studenog 2019.g. i 29. prosinca 2021.g. u pojedinačnom iznosu od 663,61 eura, uplate u dobrovoljno mirovinsko osiguranje (III. stup) isplaćene dana 12. srpnja 2017.g., 23. studenog 2017.g., 11. srpnja 2018.g., 23.studenog 2018.g., 12. srpnja 2019.g., 27. studenog 2019.g., 25. kolovoza 2020.g., 24. studenog 2020.g., 26. kolovoza 2021.g., 22. studenog 2021.g. i 21. srpnja 2022.g. u pojedinačnom iznosu od 398,17 eura te premija životnog osiguranja isplaćena 28. siječnja 2019.g. ( 2.460,68 eura), 13. siječnja 2020.g. ( 2.466,64 eura), 14. siječnja 2021.g. (2.501,58 eura) i 21. siječnja 2022.g. (2.496,52 eura). Nadalje, u očitovanju trgovačkog društva navodi se kako su obvezniku predmetne naknade isplaćivane temeljem Ugovora o radu direktora društva i Kolektivnog ugovora Zračne luke Split. Isto tako, ističe se kako je obvezniku nakon primanja mišljenja Povjerenstva u travnju 2022.g. društvo sva navedena primanja prestalo isplaćivati.

Nakon prikupljenih podataka Povjerenstvo je na stručnom radnom sastanku Povjerenstva održanom dana 03. srpnja 2024. utvrdilo postojanje pretpostavki za pokretanje postupka radi moguće povrede članka 7. d) ZSSI/11 te je o istome obavijestilo obveznika obaviješću KLASA: UP/I-034-02/24-01/51, URBROJ: 711-02-01/02-2024-05. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Povjerenstvo pritom ističe kako je prilikom donošenja Obavijesti o pokretanju postupka na navedenu situaciju materijalnopravno primjenjivalo odredbe i ZSSI/11 koji je prestao važiti dana 25. prosinca 20221.g. i ZSSI-a koji je na snagu stupio 25. prosinca 2021.g. budući da je iz dostavljene dokumentacije razvidno da je obveznik navedene naknade primao za vrijeme važenja ranijeg Zakona o sprječavanju sukoba interesa (ZSSI/11) kada je zabrana primanja istih također bila propisana člankom 7. d) kao i nakon stupanja na snagu ZSSI/21 slijedom čega je Povjerenstvo smatralo da se na navedenu situaciju materijalnopravno imaju primijeniti odredbe ZSSI/11 za naknade primljene do 25.12. 2021.g. te odredbe ZSSI/21 za naknade primljene nakon stupanja na snagu ZSSI/21.

Međutim, Povjerenstvo ističe kako je Povjerenstvo zaprimilo presudu Visokog upravnog suda u predmetu Usll-236/23 od 15. veljače 2024.g. u kojoj sud jasno i nedvojbeno tumači kako se na situacije povrede koja se protezala kroz razdoblje važenja ZSSI/11 i ZSSI/21 ima primijeniti isključivo ZSSI/21 ukoliko je predmet započet nakon 25. prosinca 2021.g, a što je slučaj i s predmetom KLASA: UP/I-034-02/24-01/51 budući da je prva radnja učinjena nakon prosinca 2021.g.

Obveznik se očitovao na predmetnu obavijest navodeći su nesporni podaci koje je Povjerenstvo pribavilo od trgovačkog društva Zračna luka Split d.o.o. te da je navedeno trgovačko društvo prestalo s isplatom navedenog odmah po objavi Smjernice broj : 711-I-134-R-34/22-01-17 od 31. siječnja 2022.g. Obveznik ističe kako do objave Smjernice stručne službe Zračne luke Split d.o.o. nisu na taj način tumačile odredbu članka 7 d.) ZSI-a očito smatrajući da obveznik kao i svi zaposlenici trgovačkog društva ostvaruje pravo na navedene primitke sukladno Ugovoru o radu i Kolektivnom ugovoru.

Člankom 5 stavkom 2. ZSSI-a propisano je da se plaćom obveznika smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. d) propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

U odnosu na primanje dodatnih naknada Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg ZSSI/ll, već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll, te se stoga obrazloženje iz navedene presude primjenjuje u cijelosti na obveznike iz članka 3. ZSSI/21.

Povjerenstvo ističe kako svi pravni akti niže pravne snage, poput pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

Slijedom navedenog, Povjerenstvo je utvrdilo kako je obveznik primanjem dodatnih naknada u 2017.g., 2018.g., 2019.g. 2020.g. i 2021.g., kako je to navedeno u izreci, počinio povredu odredbe članka 7. točke d) ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu razdoblja primanja naknada od 5 godina, slijedom čega je smatralo opravdanim izreći obvezniku novčanu sankciju.

U odnosu na visinu izrečene novčane sankcije, Povjerenstvo je otegotnim cijenilo visinu ukupno uplaćenih primitaka koja je viša od 15.000,00 eura, kao i okolnost da se radi o više različitih vrsta primitaka (jubilarna nagrada, nagrada za radne rezultate, regres i dr.), dok je olakotnim cijenilo činjenicu da je obveznik prestao s primanjem navedenih naknada nakon objave Smjernice Povjerenstva. Stoga, uzimajući u obzir olakotne i otegotne okolnosti, Povjerenstvo opravdanim ocijenilo sankciju u iznosu od 1.000,00 eura.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Lukša Novak, osobnom dostavom
2. Objava na mrežnim stranicama Povjerenstva nakon uredne dostave obvezniku
3. Pismohrana